Tujitahidi kuyazuia maovu kwa watoto
Language: Swahili | Genre: News

NATION CENTRE KIMATHI STREET NAIROBI 
Tujitahidi kuyazuia maovu kwa watoto 
VISA vya watoto kujitoa uhai vimezidi kuripotiwa katika siku za hivi majuzi. Kwa miaka michache sasa, kumekuwa na matukio chungu nzima ambapo watoto wadogo wanapatikana wamejitia kitanzi au kunywa sumu hadi wakafariki. Sababu mbalimbali hutolewa, ikiwemo kwamba walihofia kuadhibiwa na wazazi wao, hawakupata kitu ambacho walitarajia ikiwemo matokeo fulani katika mitihani, au walipokonywa kitu wanachokithamini kama vile simu ya mkononi. 
Kila mara visa aina hii vinapotokea, jambo tunalosikia sana vinywani mwa wanaotoa maoni yao ni kwamba wazazi na walezi wanahitaji kubadili mahusiano yao na watoto wao. 
Huwa wengi wetu wanaamini kwamba watoto wanajitoa uhai kwa wingi kutokana na wazazi walivyowatelekeza na kukosa muda wa kushauriana nao kuhusu mambo wanayopitia kimaisha. 
Ijapokuwa kuna uwezekano kwamba hiki ni chanzo cha matukio hayo ya kuogofya, inahitajika pia tujiulize watoto hawa wanajifunza wapi mbinu za kujitoa uhai. 
Siku hizi, si rahisi upate vyombo vikuu vya habari hasa magazeti yakipeperusha habari aina hizi. 
Hii ni kutokana na imani miongoni mwa baadhi ya wadau wa sekta ya uanahabari kwamba kuna uwezekano watoto hujifunza mambo haya kutoka kwa habari zinazopeperushwa mara kwa mara. 
Inaaminika kadri na jinsi habari hizi zinavyopeperushwa, watoto wengi zaidi wanafuata mkondo huo kwani wanaona wenzao wakifanya hivyo. Ni wakati wa jamii nzima kuchukua muda kutafakari kuhusu kile ambacho tunafanya au tusichofanya, kinachofunza watoto maovu haya yanayokatiza maisha yao wakiwa wachanga. 
Ijapokuwa vyombo vya habari vinaweza kujidhibiti na kuzuia upeperushaji wa habari za kutisha aina hii, bado watoto wana uhuru mwingi wanaotumia kupokea habari kutoka kwingineko. 
Filamu nyingi wanazotazama bila wazazi kufahamu yaliyomo huwa zimejaa matukio ambapo watu wanatenda maovu ikiwemo kujitoa uhai, kando na matumizi ya mihadarati, ngono na aina nyinginezo za uhalifu. 
Vile vile, mitandao ya kijamii na michezo ya kimitandao pia huchangia kueneza maovu tele miongoni mwa watoto wetu. 
Haya ni masuala ambayo lazima jamii ianze kutathmini jinsi ya kuyadhibiti kikamilifu la sivyo, tutazidi kupoteza watoto wetu na kuweka hatima ya kizazi kijacho hatarini.